La secretària suplent designada per la Presidenta en aquest Ple de la Comissió, relaciona les reclamacions que han tingut entrada des del darrer Ple que va tenir lloc el passat 3 d'octubre que són els números d'expedient 358/2018 fins el 372/2018, ambdós inclosos, i que es tramitaran de conformitat amb la valoració de les admissions que s'ha dut a terme.
Es comenta la petició de Dictamen de la Diputació de Barcelona, així com la necessitat de sol·licitar informació addicional a la Diputació per tal de concretar amb més exactitud quin és l'objecte del Dictamen.
També s'informa que ja s'ha tramès l'escrit d'oposició de mesures cautelars del recurs contenciós administratiu presentat contra la resolució de la Reclamació 111/2018 i es comunica als membres del Ple que l'Ajuntament de Barcelona ha interposat un recurs contenciós administratiu contra la resolució de la Reclamació 169/2018.
Es donen per llegides les actes de les sessions trentena i trenta-dosena.
Es comenta que resta pendent d'aprovació l'acta de l'anterior sessió del Ple, corresponent al dia 3 d'octubre de 2018.
Proposta de resolució de desestimació parcial de la Reclamació 262/2018
El senyor Josep Mir, ponent de la Proposta de resolució de desestimació parcial de la Reclamació 262/2018, interposada contra el Departament de Treball, Afers Socials i Família, exposa quin és l'objecte de la reclamació i els elements més destacats de la tramitació.
En el debat d'aquesta proposta es posa de manifest la discrepància entre els membres de la Comissió, i es produeix un empat en la votació de l'aprovació de la Proposta de resolució.
Atès que el Reglament de la Comissió de Garantia del Dret d'Accés a Informació Pública, aprovat pel Decret 111/2017, del 18 de juliol, preveu que el vot qualificat de la Presidenta dirimeixi el resultat d'una votació, en cas d'empat, la senyora Elisabet Samarra assumeix la ponència d'aquesta resolució de cara al seu anàlisi en la propera sessió del Ple de la GAIP.
Proposta de resolució de finalització de la Reclamació 289/2018 per pèrdua d'objecte
El senyor Josep Mir, ponent de la Proposta de resolució de finalització per pèrdua d'objecte de la Reclamació 289/2018, que s'ha plantejat contra l'Ajuntament de Castellar del Vallès, i en el marc de la qual es demanava còpia de resolucions i actuacions urbanístiques en una finca, exposa els elements principals de la tramitació del procediment que duen a la pèrdua sobrevinguda de l'objecte.
Proposta de resolució de desestimació parcial de la Reclamació 295/2018 i finalització per pèrdua parcial de l'objecte
El senyor Josep Mir, ponent de la Proposta de resolució de desestimació parcial de la Reclamació 295/2018 i finalització per pèrdua parcial de l'objecte, en relació amb les inspeccions vinculades a l'acreditació de la realització de sancions en matèria de seguretat industrial, relaciona els antecedents del cas.
El ponent de la proposta de resolució explica quins han estat els límits al·legats per l'Administració reclamada per a no lliurar la informació.
Els membres del Ple coincideixen en que no és pertinent efectuar un trasllat a les empreses afectades per la sol·licitud d'accés a informació pública, malgrat la petició de la persona reclamant.
Proposta de resolució de finalització de la Reclamació 304/2018 per pèrdua d'objecte
El senyor Josep Mir, ponent de la Proposta de resolució de finalització de la Reclamació 304/2018, que va ser interposada contra l'Agència Catalana de Consum, en relació amb les inspeccions i sancions en matèria de drets lingüístics dels consumidors, exposa els elements principals de la tramitació de la reclamació, que han dut a la pèrdua sobrevinguda de l'objecte, i destaca la bona tramitació per part de l'Administració reclamada.
Proposta de resolució de finalització de la Reclamació 306/2018, 307/2018, 308/2018, 313/2018, 314/2018, 315/2018, 316/2018, 317/2018, 318/2018 i 319/2018 (acumulades) per pèrdua d'objecte
La senyora Elisabet Samarra, ponent de la Proposta de resolució de finalització de les Reclamacions 306/2018, 307/2018, 308/2018, 313/2018, 314/2018, 315/2018, 316/2018, 317/2018, 318/2018 i 319/2018 (acumulades), per pèrdua d'objecte, plantejades contra l'Ajuntament de Lleida i que fan referència a documentació relacionada amb el desglossament de la quantitat recaptada en concepte de diferents impostos i taxes, exposa que l'Administració reclamada ha lliurat a la persona reclamant la informació, en el marc de la tramitació de les reclamacions.
Proposta de resolució de desestimació de la Reclamació 311/2018
La senyora Elisabet Samarra, ponent de la Proposta de resolució de desestimació relativa a la Reclamació 311/2018, que s'ha plantejat contra l'Ajuntament de Reus, i en el marc de la qual es demanaven les memòries tècniques i econòmiques justificatives d'una subvenció i documentació justificativa de la memòria econòmica, exposa la fonamentació que duu a la desestimació de la reclamació.
La ponent de la Proposta de resolució fa un breu resum del contingut de l'Informe jurídic de l'Ajuntament de Reus, i explica que l'Ajuntament hauria donat accés a al persona reclamant a la informació sol·licitada, i li hauria ofert fer les còpies que necessités, abans de la presentació d'aquesta reclamació.
La secretària suplent Vist i plau La presidenta